16.6.2023
SK
Úradný vestník Európskej únie
C 214/125 Štvrtok 19. januára 2023
H. keďže členské štáty EÚ môžu poveriť EIB vykonávaním finančných nástrojov, ktoré používajú na investovanie finančných prostriedkov Mechanizmu na podporu obnovy a odolnosti do oprávnených projektov; keďže EIB môže členským štátom ponúknuť ďalšie financovanie a špecializovanú poradenskú podporu pri investovaní ich finančných prostriedkov z Mechanizmu na podporu obnovy a odolnosti; I. keďže EIB prispieva k plneniu politických a ekonomických cieľov Európskej únie a podporuje priority vonkajšej činnosti Únie vo všetkých regiónoch sveta vrátane politicky citlivých krajín v regiónoch východného a stredozemného susedstva; J. keďže EIB je najväčším mnohostranným veriteľom v regiónoch susedstva EÚ, ktoré zahŕňa krajiny východného susedstva, západný Balkán, Blízky východ a severnú Afriku; keďže EIB vykonáva operácie mimo Európskej únie prostredníctvom siete takmer 30 externých kancelárií v Afrike, Latinskej Amerike a Ázii; K. keďže skupina EIB úzko spolupracuje s inštitúciami EÚ a inými partnermi na podpore cieľov a politických priorít Únie; keďže najmä v rámci viacročného finančného rámca (VFR) na roky 2021 – 2027 skupina EIB spolupracuje s Komisiou a národnými podpornými bankami a inštitúciami a rozvojovými finančnými inštitúciami; keďže v záujme dosiahnutia zásad a cieľov Parížskej dohody do konca roka 2020 skupina EIB spolupracovala s Európskou službou pre vonkajšiu činnosť a Európskou bankou pre obnovu a rozvoj; L. keďže EIB je na čele riešenia krízy spôsobenej ochorením COVID-19 v Európskej únii a vynaložila značné úsilie na to, aby ponúkla dodatočnú podporu najmä malým a stredným podnikom (MSP) zriadením nového Celoeurópskeho záručného fondu (EGF) s cieľom poskytovať kapitál malým a stredným podnikom, ktoré boli obzvlášť vážne zasiahnuté dôsledkami krízy; M. keďže rating AAA EIB je potrebný na zabezpečenie primeraných trhových zdrojov financovania s najviac preferenčnými sadzbami a musí sa preto zachovať; N. keďže obchodný model EIB si vyžaduje najvyššiu úroveň integrity, transparentnosti, zodpovednosti a dobrého riadenia, ako aj primerané opatrenia na účinný a efektívny boj proti všetkým formám prania špinavých peňazí, financovaniu terorizmu, organizovanej trestnej činnosti a škodlivým daňovým praktikám, ako aj proti druhom zakázaného správania, ktoré identifikovala vo svojej nedávno revidovanej politike boja proti podvodom;
Výkonnosť finančných transakcií EIB 1. zdôrazňuje, že EIB je popredným emitentom a neustále prispieva k inováciám a vývoju na kapitálových trhoch a zasadzuje sa za najprísnejšie normy; 2. konštatuje, že k 31. decembru 2021 predstavovala celková súvaha skupiny EIB 568 miliárd EUR, čo predstavuje v porovnaní s 31. decembrom 2020 zvýšenie o 11,9 miliardy EUR; 3. konštatuje, že v roku 2021 predstavovali nové podpísané úvery banky 65,4 miliardy EUR v súlade s cieľom stanoveným v operačnom pláne na rok 2021, čo sa približuje výsledkom v predchádzajúcich rokoch (66,1 miliardy EUR v roku 2020 a 63,3 miliardy EUR v roku 2019); berie na vedomie, že 54,3 miliardy EUR z tejto sumy bolo z vlastných zdrojov banky (v porovnaní so 64,6 miliardy EUR v roku 2020 tiež z vlastných zdrojov banky); 4.
poukazuje na to, že tak ako v predchádzajúcich rokoch bol najväčší podiel pridelený v Taliansku, vo Francúzsku a v Španielsku (16 %, 14 % a 12 % celkových podpísaných úverov) a že tak ako v predchádzajúcich rokoch najväčší podiel získali odvetvia dopravy, globálnych úverov a energetiky (30,2 %, 18,5 % a 14,8 %); 5. pripomína, že v roku 2021 boli celkovo vyplatené sumy vo výške 41,4 miliardy EUR, z toho 40,4 miliardy EUR pochádzalo z vlastných zdrojov banky (v roku 2020 predstavovali vyplatené sumy 58,3 miliardy EUR, z toho 56,8 miliardy EUR pochádzalo z vlastných zdrojov banky); 6.
poznamenáva, že od 31. decembra 2021 sa nesplatený objem podpísaných úverov mierne znížil na 556,4 miliardy EUR (z 588,7 miliardy EUR v roku 2020 a 560,3 miliardy EUR v roku 2019), z toho 82 % bolo na projekty v rámci EÚ (82,2 % v roku 2020 a 81,4 % v roku 2019); konštatuje, že úverové portfólio vyplatené EIB predstavovalo 443,4 miliardy EUR v porovnaní so 444,6 miliardy EUR na konci roka 2020 a 447,5 miliardy EUR na konci roka 2019;